தமிழர்களின் பாரம்பரிய திருநாளாம் பொங்கல் பண்டிகைக்காக மதுரை வட்டாரத்தில் ஜல்லிக்கட்டு களம் தயாராகி இருக்கிறது. இதில் களமாடப்போகும் பல்லாயிரக்கணக்கான வீரர்கள் மற்றும் காளைகளின் பெயர்கள் ஏற்கனவே ஆன்லைன் மூலம் பதிவு செய்யப்பட்டு உள்ளன.

தித்திக்கும் தமிழர் திருநாளாம் பொங்கல் பண்டிகை என்றாலே பச்சரிசி பொங்கலும் செங்கரும்பும் அதன் அடையாளம். மதுரை வட்டாரத்தைப் பொறுத்தவரை காளைகளை அடக்கும் ஜல்லிக்கட்டு பொங்கல் பண்டிகையின் மிகப்பெரிய அடையாளமாகும் 

கிராமிய மண் மனம் கமழும் ஜல்லிக்கட்டு பல நூற்றாண்டுகளாக நடைபெறக்கூடிய ஒரு பாரம்பரிய வீர விளையாட்டு ஆகும். உழவுத் தொழிலுக்கு உறுதுணையாக இருக்கும் காளைகளைக் கௌரவிக்கவும் விதமாகவும், உழைத்துக்களைத்து சோர்ந்து போன உழவர் பெருமக்களுக்கு அறுவடைத் திருநாளன்று உற்சாகத்தை கொடுப்பதற்காகவும் இந்த ஏறு தழுவுதல் என்கிற வீரமிக்க விளையாட்டு ஆண்டாண்டுகளாக மதுரை வட்டாரத்தை அலங்கரித்துக் கொண்டிருக்கிறது. 

இந்த வீர விளையாட்டு மதுரை, திண்டுக்கல், புதுக்கோட்டை போன்ற பகுதிகளில் மிகவும் பிரசித்தி பெற்றதாகும். குறிப்பாகப் பொங்கல் நாளன்று மதுரை மாவட்டத்திற்கு உட்பட்ட அவனியாபுரத்தில் இந்த ஜல்லிக்கட்டு மிகப் பிரமாண்டமாக நடைபெறும். அதற்கு அடுத்த நாளான மாட்டுப்பொங்கல் தினத்தன்று அதே மதுரை வட்டாரத்தில் இருக்கும் பாலமேட்டிலும், காணும் பொங்கல் தினத்தன்று அவனியாபுரத்திலும் நடைபெறும் ஜல்லிக்கட்டு தமிழர் திருநாளை மெருகேற்றக் கூடியவை ஆகும். 

இந்த ஏறு தழுவுதல் வீர விளையாட்டுக்குச் சில ஆண்டுகளுக்கு முன்பு விலங்குவதை என காரணம் காட்டி இடர்பாடுகள் வந்த போதிலும், தமிழக மக்களின் வீரம் செறிந்த போராட்டத்தால் அந்தத் தடைகள் உடைத்து எறியப்பட்டன. அதற்குப் பிறகு, கட்டவிழ்க்கப்படும் காளை போலவே ஜல்லிக்கட்டு விளையாட்டும் அதற்கே உரித்தான பாணியில் கிராமிய மணம் கமழ ஒவ்வொரு ஆண்டும் உற்சாகத்தோடு கொண்டாடப்பட்டு வருகிறது.

அவனியாபுரம், பாலமேடு, அலங்காநல்லூர் ஜல்லிக்கட்டு போட்டிகளுக்காக 12,632 காளைகள் பதிவு செய்யப்பட்டிருக்கின்றன. அவற்றை ஏறு தழுவ 5 ஆயிரத்து 347 மாடுபிடி வீரர்களின் பெயர்கள் பதிவு செய்யப்பட்டுள்ளன. 

முதல் ஜல்லிக்கட்டு, பொங்கல் திருநாள் அன்று அவனியாபுரத்தில் நடைபெற இருப்பதையொட்டி அங்குக் களமாடப் போகும் வீரர்கள் மற்றும் காளையர்களின் உரிமையாளர்களுக்கு இன்று முதல் டோக்கன் விநியோகம் நடைபெற்று வருகிறது.

அங்கு  2026 ஜல்லிக்கட்டு காளைகள் களம் இறக்கப்பட இருக்கின்றன. 

இதனைத் தொடர்ந்து மாட்டுப்பொங்கல் தினத்தன்று பாலமேட்டில் ஜல்லிக்கட்டு நடைபெற இருக்கிறது. அங்கு 4820 காளைகள் சீறிப்பாயக் காத்திருக்கின்றன. அங்கும் விரிவான ஏற்பாடுகள் செய்யப்பட்டு களம் தயார் நிலையில் இருக்கிறது.

இதன் தொடர்ச்சியாகக் காணும் பொங்கல் தினத்தன்று உலகப் புகழ்பெற்ற அலங்காநல்லூர் ஜல்லிக்கட்டு நடைபெறும். அங்கு நடைபெறும் போட்டியைத் தமிழக துணை முதல்வர் உதயநிதி ஸ்டாலின் அவர்கள் தொடங்கி வைக்க இருக்கிறார். இதனால் இந்த முறையும் அலங்காநல்லூர் ஜல்லிக்கட்டு எல்லா தரப்பினர் கவனத்தையும் ஈர்த்து இருக்கிறது. இங்கு 5,786 காளைகள் களமாட காத்திருக்கின்றன

காளைகள் அவிழ்த்து விடப்படும் பகுதியான வாடிவாசல் மிகச் சிறப்பான முறையில் தயார் செய்யப்பட்டு அலங்கரிக்கப்பட்டு இருக்கிறது. ஜல்லிக்கட்டு விளையாட்டின் முகப்பு பகுதியே இந்த வாடிவாசல் என்பதால் அதன் அருகே சிறப்பு விருந்தினர்களுக்கான மாடம், விழாக் குழுவினருக்கான மாடம், பார்வையாளர்களுக்கான மாடம், வெளிநாட்டு சுற்றுலா பயணிகளுக்கான மாடம் போன்றவை அமைக்கப்பட்டு மிக நேர்த்தியாகக் களம் தயாராகி இருக்கிறது.

ஜல்லிக்கட்டு விளையாட்டின் பெருமை கருதியும், அதன் மீது தமிழ் மக்கள் கொண்டிருக்கும் ஆர்வம் கருதியும் கடந்த ஆண்டு மதுரை கீழக்கரை பகுதியில் கலைஞர் நூற்றாண்டு ஜல்லிக்கட்டு அரங்கத்தை தமிழக முதல்வர் தளபதி 
மு.க ஸ்டாலின் அவர்கள் திறந்து வைத்ததை இங்கே நான் நினைவு கூறுவது பொருத்தமாக இருக்கும். 

இந்த அரங்கத்தை திறந்து வைத்து அலங்காநல்லூர் ஜல்லிக்கட்டு போட்டியையும் அவர் தொடங்கி வைத்தார். கட்டிளங்காளையர்களின் ஏறு தழுவலை வெகுவாகக் கண்டுகளித்து தளபதி பரவசத்தில் ஆழ்ந்தார். 

அந்தப் பரவசத்தை ஒட்டுமொத்த தமிழ் இனத்திற்கும் வழங்குவதற்காகப் பொங்கல் பண்டிகைக்கான ஜல்லிக்கட்டு களம் காத்திருக்கிறது.

#ஜல்லிக்கட்டு #மதுரை #jallikattu2025 #ஜல்லிக்கட்டு2025 #அலங்காநல்லூர் #Pongal #Pongal2025 #Jallikattu #Inigoirudayaraj #MKStalin #UdhayanidhiStalin #DMKITwing #DMK #TrichyEast